Batu Pahat

Sejarah سجاره

Asal usul nama Batu Pahat disusur kembali melalui legenda abad ke-15 apabila tentera Siam menyerang tempat batu yang dipahat di kampung Minyak Beku bagi mendapatkan bekalan air bersih semasa pengunduran mereka. Ketika itu, mereka sedang dikejar oleh tentera Melaka pimpinan Tun Perak, bendahara dari kerajaan Kesultanan Melayu Melaka. Pada tahun 1456, tentera Siam yang dipimpin oleh Laksamana Awi Di Chu telah menduduki Batu Pahat dahulu sebelum menyerang Melaka. Menurut kisah lain, selepas Portugis menduduki Melaka, dipercayai bahawa batu-batu granit yang digunakan untuk membina Kota A Famosa diperoleh daripada muara Sungai Batu Pahat. Maka bandar Batu Pahat mendapat namanya daripada "batu yang dipahat" di muara itu.
Terkenal kerana ikan masin pada suatu ketika dahulu, Batu Pahat sebelum ini dikenali sebagai "Bandar Penggaram" yang bermaksud "bandar pembuat garam". Bandar Penggaram dibuka pada 1 Januari 1894 oleh Dato' Muhamad Salleh bin Perang, Dato' Bentara Luar Johor atas titah sultan Abu Bakar, sultan Johor ketika itu.
Kini Batu Pahat terus membangun dan muncul sebagai salah satu daerah yang termaju di negeri Johor Darul Takzim dan mempunyai potensi yang besar untuk terus maju pada masa hadapan.

"Mee Bandung" "مي بندوڠ"

Mee Bandung Muar yang terletak berhadapan dengan Hotel Garden Batu Pahat. Untuk ke sana dari Bandar Muar, sebelum Jambatan Batu Pahat, "Benteng" terletak di sebelah kiri. Antara makanan yang popular di sini ialah "mi racun". Batu Pahat juga terkenal dengan pelbagai jenis sup yang boleh didapati di gerai yang terkenal di BP Walk.

Mee rebus dan nasi lemak مي ربوس دان ناسي لمق

Ingin merasai kenikmatan mee rebus asli dan nasi lemak terbaik di Batu Pahat singgah ke sebuah warung kecil di Jalan Zabedah berdekatan Wisma Sing Long pisang goreng juga terdapat di situ.
Mee Racun مي راچون
Mee yang dimasak bersama sos pedas dan air rebusan daging kambing. Mee racun menggunakan bahan-bahan seperti mee kuning, kentang, telur goreng, dan daging kambing.

Tokoh توكوه

Berikut tokoh yang dilahirkan atau dikaitkan dengan Batu Pahat.

Pengangkutan ڤڠڠكوتن

Batu Pahat tidak mempunyai jaringan kereta api. Namun demikian, pengunjung boleh menggunakan perkhidmatan kereta api melalui stesen KTM terdekat, iaitu Kluang, kira-kira 50 kilometer dari Bandar Batu Pahat. Terdapat syarikat-syarikat bas yang beroperasi di Perhentian Bas Jalan Rugayah dari awal pagi sehinggalah lewat malam. Bas-bas tersebut menghubungkan pekan-pekan dalam Batu Pahat dan juga daerah-daerah lain yang menjadi jiran Batu Pahat serta ke bandaraya-bandaraya utama seperti Johor Bahru, Melaka, Kuala Lumpur, dan lain-lain bandar di semenanjung.

Dataran Penggaram داتارن ڤڠڬارام

Dataran Penggaram telah dibina semasa sambutan seratus tahun bandar Batu Pahat. Ketika itu, ia ialah sebuah kolam air pancut. Pada tahun 2001, sebuah tugu yang menggambarkan batu dipahat telah dibina di tengah kolam air pancut itu dan dirasmikan oleh Tunku Mahkota Johor ketika itu, Tunku Ibrahim Ismail Ibni Sultan Iskandar. Ia menjadi tempat utama untuk sambutan yang besar seperti Hari Kebangsaan peringkat daerah Batu Pahat dan peringkat negeri Johor, Hari Raya, Tahun Baru Cina, konsert-konsert hiburan dan pertunjukan motor dan kereta. Ketika hari biasa, ia menjadi tarikan utama untuk bersiar-siar, berjoging dan berehat ketika waktu petang dan malam. Terdapat juga pasar malam yang mengelilingi dataran pada waktu malam. Pada tahun 2016, Dataran Penggaram telah diubahsuai dengan penambahan nama Batu Pahat daripada tulisan khat jawi dan lampu yang menarik menjadikan Dataran Penggaram berwarna warni serta dapat menambahkan lagi pengunjung yang datang ke Batu Pahat.

Perigi Batu Pahat ڤريڬي باتو ڤاهت

Perigi Batu Pahat ialah tempat yang mempunyai sebuah perigi dimana tempat itu diberi nama. Terletak di pantai Minyak Beku, pelawat dibenarkan melawati pantai tersebut untuk melihat sebahagian besar sejarah bandar Batu Pahat.

Taman Rekreasi Tasik Y تامن ريكرياسي تاسيق ويا

Taman Rekreasi Tasik Y ialah sebuah kawasan tasik buatan manusia yang menyerupai huruf Y. Disana, terdapat kawasan taman permainan, gerai jualan, tempat makan dan minuman dan trek berjalan dan berjoging.

Hutan Lipur Soga Perdana هوتن ليڤور سوڬ ڤردان

Hutan Lipur Soga Perdana ialah hutan simpan dimana hutannya mempunyai pelbagai jenis flora dan fauna. Hutan ini sangat sesuai untuk mereka yang ingin berehat, aktiviti menaiki tangga, berjalan dan berjoging hingga ke puncak bagi mereka yang menghargai alam semula jadi.Terdapat sebuah pondok telah dibina di pengakhiran trek berjalan dan berjoging. Diatas sana, terdapat sebuah pemandangan yang menarik di seluruh bandar Batu Pahat. Jika berjalan atau berjoging ketika turun kebawah, terdapat sebuah kolam air yang datang dari bukit ini. Hutan ini seluas 49.3 hektar dimana 10 hektar akan dimajukan dan dilengkapi kemudahan asas bagi faedah pelawat.

Wet World Batu Pahat ويت وورلد باتو ڤاهت

Wet World Water Park ialah satu-satunya taman bertemakan air di negeri Johor. Taman ini dibina di kawasan berdekatan tasik Merdeka yang terkenal dimana satu ketikanya ialah sebuah lombong. Taman ini seluas 44 ekar. Antara yang menjadi perhatian di taman ini ialah pantai Wave Pool, menara BP, Big Splash, Lazy River dan Kiddie Pool untuk kanak-kanak. Aktiviti memancing dan berperahu juga disediakan di taman ini.
Wet World Water Park ialah taman sangat sesuai dikunjungi oleh semua peringkat umur.

BP Walk بي ڤي ولق

Pada waktu malam pula, Batu Pahat terkenal dengan "BP walk" iaitu sebuah kawasan sepanjang Jalan Rahmat yang penuh dengan bermacam-macam jenis gerai makanan termasuklah citarasa tempatan dan barat. BP walk dibuka sehingga 3 atau 4 pagi setiap hari. BP Walk ini juga telah menjadi tumpuan pengunjung dari Kluang, Muar, Pontian dan Ayer Hitam pada waktu malam.

Benteng بينتيڠ

"Benteng" merupakan suatu tempat makan yang terkenal di Batu Pahat dan terletak berdekatan dengan tebing Sungai Batu Pahat. Antara makanan yang popular ialah Nasi Beriyani Gam Mat Syah yang terletak di Benteng berhadapan dengan Hospital Pakar Putra (Putra Specialist Hospital).

Pantai Minyak Beku ڤنتاي ميڽق بكو

Pantai Minyak Beku ialah tempat terkenal dengan aktiviti memancing dan menikmati angin yang damai di kawasan laut.

Pantai Punggur, Rengit ڤنتاي ڤوڠڬور، رڠيت

Pantai Rekreasi Punggor ialah pantai yang menawarkan persekitaran yang tenang bagi mereka yang inginkan tempat untuk beristirahat dan suka akan aktiviti memancing di pantai. Pantai ini bertempat di kampung bernama Punggor dan sangat popular bagi mereka yang ingin berehat, berkelah, memancing dan bersiar-siar. Pantai rekreasi ini terletak 30 km ke selatan dari Bandar Batu Pahat. Ia terletak di Rengit.

Infrastruktur اينفراستروكتور

Batu Pahat mempunyai 3 Laluan Persekutuan iaitu laluan persekutuan 1, 5 dan 50.Ketika itu,ketiga-tiga laluan tersebut mempunyai dua lorong.Pada 2002, laluan persekutuan 50 dinaik taraf menjadi 4 lorong daripada 2 lorong.Batu Pahat juga mempunyai sebuah hospital daerah, sebuah Ibu Pejabat Polis daerah, dan dua buah balai bomba.Terdapat banyak sekolah rendah dan sekolah menengah dibina di pekan dan ditepi Jalan Kluang.MRSM dan SM Sains Batu Pahat dibina untuk belajar di peringkat yang lebih tinggi dan mudah untuk masuk universiti di dalam dan luar negara

Kemudahan Polis كموداهن ڤوليس

Bagi menjaga keselamatan penduduk bandar dan pekan, Batu Pahat mempunya sebuah Ibu Pejabat Polis Daerah yang dibina di Jalan Suasa.Batu Pahat juga mempunyai 10 buah Balai Polis iaitu Balai Polis Sri Gading, Balai Polis Parit Raja, Balai Polis Ayer Hitam, Balai Polis Yong Peng, Balai Polis Sri Medan, Balai Polis Tongkang Pechah, Balai Polis Parit Sulong, Balai Polis Semerah, Balai Polis Senggarang dan Balai Polis Rengit.Terdapat beberapa buah pondok polis iaitu Pondok Polis Parit Yaani,Pondok Polis Minyak Beku dan Pondok Polis Kangkar Bharu

Kemudahan Bomba كموداهن بومبا

Batu Pahat mempunyai dua buah balai bomba iaitu yang baru terletak di Jalan Timah Sari manakala yang lama terletak di Jalan Mohd. Khalid.Dengan dua buah Balai bomba tersebut ia dapat memberi perkhidmatan kepada seluruh penduduk daerah Batu Pahat dan dilengkapi dengan 2'bay', bilik sedia dan pejabat pentadbiran.Terdapat juga balai bomba yang dibina di pekan Ayer Hitam, Yong Peng dan Rengit.

Kemudahan Pos كموداهن ڤوس

Bersesuaian dengan peranannya yang terletak di pusat bandar, sebuah pejabat pos dibina di Jalan Rahmat. Ia dibina pada tahun 1930 dan menyediakan perkhidmatan pos diseluruh daerah Batu Pahat. Terdapat beberapa cawangan Pos Malaysia di pekan Sri Gading, Parit Raja, Ayer Hitam, Yong Peng, Tongkang Pechah, Kg. Kenangan Dato Onn, Parit Sulong, Semerah, Senggarang dan Rengit. Di samping itu, terdapat sebuah mini pos di Parit Yaani.

Kemudahan Jabatan-Jabatan Kerajaan كموداهن جابتن٢  كراجأن

Kemudahan untuk berurusan dengan jabatan-jabatan kerajaan sememangnya diutamakan. Lantaran itu sebuah Bangunan Gunasama Persekutuan dibina di Jalan Suasa yang menempatkan 10 agensi-agensi kerajaan yang berlainan fungsi.
Jabatan-jabatan kerajaan tersebut ialah Jabatan Pendaftaran Negara, Jabatan Tenaga Rakyat, Jabatan Perindustrian dan Perusahaan, Jabatan Pembangunan Koperasi, Jabatan Hal Ehwal Orang, Kementerian Perdagangan Dalam Negeri dan Hal Ehwal Pengguna, Bim Penerangan, Jabatan Belia dan Sukan, Jabatan Perpaduan, Jabatan Penilaian dan Perkhidmatan Harta dan Pejabat Pembahagi Harta Pusaka. Dengan penyatuan jabatan-jabatan di bawah satu bumbung ini, penduduk Batu Pahat tidak perlu lagi bersusah payah untuk berurusan dengan jabatan­-jabatan kerajaan yang ditempatkan di beberapa tempat seperti Jabatan Pertanian, Jabatan Perikanan, RISDA, Jabatan Kastam, Jabatan Kerja Raya, Mahkamah dan Majlis Perbandaran Batu Pahat. Tidak dilupakan juga kepada Pegawai Daerah dan Yang DiPertua Majlis Perbandaran Batu Pahat yang merupakan tulang belakang kepada pembangunan dan kemajuan daerah ini. Bangunan Tunku Mahkota Ibrahim Ismail menempatkan dua jabatan kerajaan yang lain iaitu Pejabat Tanah dan Pejabat Daerah.

Industri Pembuatan dan Pemprosesan ايندوستري ڤمبواتن دان ڤمڤروسيسن

Batu Pahat turut terkenal sebagai pusat pembuatan barangan elektronik, pemprosesan makanan, pembalakkan kayu, pembuatan porselin, dan industri plastik yang kedua terbesar di Johor. Ia turut dikenali sebagai Pusat Tekstil Negara dengan menghasilkan 50% daripada tekstil yang dieksport dari Malaysia dan terdapat lebih 300 kilang tekstil dan pakaian. Selain sebagai pengeksportan utama tekstil di Malaysia ke luar negara, Jeti Batu Pahat juga terkenal dengan sebagai salah satu jeti dalam "segi tiga emas" antara Indonesia dan Malaysia dalam pergerakan bahan rempah dan bahan mentah. Sebuah pelabuhan baru juga telah direncanakan untuk Batu Pahat bagi menangani permintaan pergerakan bahan mentah tersebut. Sebuah pelan yang bernilai lebih kurang RM 500.000.000 telah pun disediakan siap dengan prasarana yang sempurna. Begitu juga dengan perusahaan dalam pembuatan makanan seperti kilang membuat biskut. Antaranya Munchy's, Hup Seng, dan Hwa Tai. Terdapat juga pelaburan asing di Batu Pahat seperti Sharp Roxy, Sony, Fujitsu, Hitachi, and Mitsumi. Dan terdapat 20 syarikat tersenarai dalam Bursa Malaysia: Harta Packaging, PCCS, Baneng Holdings, S&P, Sharp Roxy, Ramatex, Southex, Prolexus, Fujitsu, Hitachi, Yong Tai, Hwa Tai, AE, Kia Lim, Kayu Wangi, Hup Seng, Xiang Leng, Magnum, SKP, SPI Plastics, BP Plastics, Cheng Yap Sdn Bhd. dan Fast Track Solutions Bhd.